**Išrašas**

**JŪRINĖS KULTŪROS KOORDINACINĖS TARYBOS**

**POSĖDŽIO PROTOKOLAS**

2018 m. gruodžio 7 d. Nr. (20.26.)-TAR1- 169

Klaipėda

Posėdis įvyko 2018 m. lapkričio 13 d. 15.35 val.

Vieta:137 Pasitarimų kambarys, I a., Klaipėdos miesto savivaldybė, Liepų g. 11

Posėdžio pirmininkas – Petras Bekėža, Lietuvos jūrininkų sąjungos pirmininkas, Jūrinės kultūros koordinacinės tarybos pirmininkas

Posėdžio sekretorė – Raimonda Mažonienė, Klaipėdos miesto savivaldybės administracijos Ugdymo ir kultūros departamento Kultūros skyriaus vyr. specialistė

Dalyvauja Jūrinės kultūros koordinacinės tarybos (toliau- JKKT) nariai (14 iš 20):

1. Algirdas Aušra, Vakarų Lietuvos žvejų ir žuvies perdirbėjų konfederacijos pirmininkas;

2. Danguolė Balsė, Laivų statybos ir remonto mokyklos Personalo vadovė, Mokyklos tarybos pirmininkė;

3. Petras Bekėža, Lietuvos jūrininkų sąjungos pirmininkas, Jūrinės kultūros koordinacinės tarybos pirmininkas;

4. Virgilijus Bračiulis, Klaipėdos miesto savivaldybės Mažosios Lietuvos istorijos muziejaus archeologas, atsakingas už istorinių laivų krantinės veiklą;

5. Aleksandras Kaupas, VĮ Klaipėdos valstybinio jūrų uosto direkcijos Uosto priežiūros skyriaus vyr. dispečeris;

6. Gintautas Kutka, Lietuvos laivų savininkų asociacijos vykdantysis direktorius;

7. Vidmantas Matutis, Lietuvos marinistikos žurnalistų klubas „Marinus“ prezidentas;

8. Vidas Pakalniškis, Klaipėdos miesto savivaldybės administracijos Ugdymo ir kultūros departamento Kultūros skyriaus vyr. specialistas;

9. prof. Viktoras Senčila, Lietuvos aukštosios jūreivystės mokyklos direktorius;

10. Saulius Šiaučiūnas, Lietuvos transporto saugos administracijos Jūrų departamento direktorius;

11. Lina Skrupskelienė, Klaipėdos miesto savivaldybės tarybos Kultūros, švietimo ir sporto komiteto narė.

12. Olga Žalienė, Lietuvos jūrų muziejaus direktorė, Jūrinės kultūros koordinacinės tarybos pirmininko pavaduotoja;

13. Romandas Žiubrys, VšĮ „Klaipėdos šventės“ direktorius;

14. prof. habil. dr. Vladas Žulkus, Klaipėdos universiteto Baltijos regiono istorijos ir archeologijos instituto vyriausias mokslo darbuotojas;

Kiti posėdžio dalyviai:

1. Viktoras Čepys, Lietuvos laivų statytojų ir remontininkų asociacijos direktorius;
2. Alvydas Butkus, AB „Kruizinių laivų terminalas“ direktorius;
3. Nijolė Laužikienė, Klaipėdos miesto savivaldybės administracijos Ugdymo ir kultūros departamento direktorė;
4. Kostas Frankas, LR jūrinės istorijos ir kultūros klubo „Budys“ pirmininkas.

**DARBOTVARKĖ**

1. **Dėl Didžiojo Elingo metų pavadinimo suteikimo 2019 metams.**
2. **Dėl LR Atmintinų dienų įstatymo pakeitimo;**
3. **Informacija apie ankstesnių sprendimų vykdymą, tolesnių veiksmų aptarimas.**

*Posėdžio medžiaga:*

1. *Jūrinės kultūros koordinacinės tarybos 2016-08-03 raštas „Dėl pavadinimų suteikimo metams“, 2 lapai;*
2. *Žymių žmonių, istorinių datų, įvykių įamžinimo ir gatvių pavadinimų suteikimo komisijos 2016 m. rugsėjo 14 d. posėdžio 2016-10-06 protokolo Nr.(20.4.)-TAR1-108 išrašas, 2 lapai;*
3. *Jūrinės kultūros koordinacinės tarybos 2016-10-13 raštas Nr.TAS-297, 1 lapas;*
4. *Jūriniai įvykiai ir datos (kalendorius), pritarta Jūrinės kultūros koordinacinės tarybos 2017-02-14 posėdyje, 2 lapai;*
5. *Jūrinės kultūros koordinacinės tarybos 2018 m. birželio 12 d. posėdžio 2018-08-29 protokolo Nr. (20.26.)-TAR1-119 išrašas, 2 lapai;*

*6. Lietuvos Respublikos atmintinų dienų įstatymo pakeitimo įstatymo projektas, 5 lapai;*

*7. Etninės kultūros globos tarybos 2018-10-30 raštas „Dėl atmintinų dienų įstatymo naujos redakcijos projekto“, 2 lapai.*

**1. SVARSTYTA. Dėl Didžiojo Elingo metų pavadinimo suteikimo 2019 metams.**

Pranešėja - Petras Bekėža, Lietuvos jūrininkų sąjungos pirmininkas, Jūrinės kultūros koordinacinės tarybos pirmininkas.

P. Bekėža papasakojo posėdžio dalyviams jūrinių metų pavadinimų suteikimo istoriją, kuri prasidėjo nuo 2016 m. JKKT pristatė Žymių žmonių, istorinių datų, įvykių įamžinimo ir gatvių pavadinimų suteikimo komisijai siūlomus jūrinių metų pavadinimus. Komisija pritarė, kad 2019 metus miestas paskelbtų Didžiojo Elingo metais. Tačiau 2018 m. pasikeitus Kultūros skyriaus vedėjui, iškilo klausimų, ar nebus pavėluota suteikti 2019 m. šį pavadinimą, taip pat iškilo klausimų dėl tikslingumo ir kokie galėtų būti organizuojami renginiai tais metais. Paaiškino, kad renginių organizatoriai galėtų būti laivų statybos ir remonto asociacijos įmonės. Renginių pobūdis: konferencijos, ekskursijos ir kt. papasakojo, kad V. Bračiulis pažadėjo surengti Atvirų durų dieną muziejuje ir pats pabūti gidu, kad pravesti ekskursiją po Mažosios Lietuvos istorijos muziejų.

A. Butkus priminė, kad Kruizinių laivų terminale yra Didysis Elingas, todėl AB Kruizinių laivų terminalas palaiko iniciatyvą. Pažadėjo paramą.

V. Čepys pažadėjo paramą. Pasiūlė pravesti ekskursiją po Baltijos laivų statyklą. Tokios ekskursijas pastoviai vedamos, Elingo metais galėtų būti intensyvesnės.

V. Čepys pasiūlė įamžinti laivų statyklos, kuri pastatė Didįjį Elingą vadovą Paulių Lindenau. Pastebėjo, kad jį būtų nesunku pavaizduoti, nes buvo efektingos ir charakteringos išvaizdos, su skrybele. P. Lindenau nebuvo įsivėlęs su vokiečiais, „piktų“ laivų nestatė, yra pastatęs didžiausią keleivinį laivą “Helgula“ -2000 vietų.

A. Butkus informavo, kad Didžiajame Elinge numatyta įrengti ir muziejinę dalį, tačiau dar neapsispręsta kurioje vietoje.

N. Laužikienė pastebėjo, kad iš principo, galima teikti miesto tarybai sprendimą dėl Didžiojo Elingo metų suteikimo 2019 m., tačiau reikia programos, kurios įgyvendinimas būtų paremtas lėšomis. Jeigu to nebus, vargu ar gausis norimas rezultatas. Tačiau jeigu įmonės prisidės, tada viskas tvarkoje, sprendimą teikti galima.

V. Matutis paklausė A. Butkų, kas galėtų sumokėti už P. Lindenau biustą ir kokiais renginiais dalyvautų didžiojo Elingo metais?

A. Butkus atsakė, kad reikia susitikti ir pasitarti asociacijoje.

V. Čepys atsakė, kad kiek kuri įmonė prisidės prie P. Lindenau biusto bus nuspręsta asociacijoje.

A. Butkus atsakė, kad dėl renginių šiuo metu sunku atsakyti, tačiau yra numatyta kitais metais sutvarkyti Elingo apšvietimą.

L. Balsė pasiūlė, kad apie tai kalbėjusi su Laivų statybos ir remonto mokyklos direktoriumi. Mokykla galėtų aktualizuoti laivų statybos sritį, surengdama suvirinimo konkursą, kuriame galėtų dalyvauti ne tik mokiniai, bet ir visi norintys save išbandyti.

L. Skrupskelienė pastebėjo, kad reikia iškelti tikslą – nepakanka tik supažindinti su unikaliu pastatu –Elingu.

A. Kaupas atsakė, kad tikslas yra supažindinti kas vyksta Klaipėdoje laivų statytojų ir remonto įmonėse.

A. Aušra patikslino, kad Didysis Elingas ir simbolizuoja tas profesijas.

S. Šiaučiūnas pažymėjo, kad dabar beveik niekas nežino, ką reiškia tas statinys. Elingo pristatymas būtų gera proga populiarinti minėtas specialybes.

V. Bračiulis informavo, kad pilies muziejus galėtų organizuoti ekskursijas po gamyklą kas 2 savaites po 30-50 žmonių.

O. Žalienė pažymėjo, kad tokie metai - tai gera proga sustiprinti miesto jūrinę tapatybę. Uždavinys - aktualizuoti vieną iš sričių – laivų statybą ir remontą, pristatant aktualijas, istoriją ir dabartį. Tai turėtų sugulti į logišką laike sudėliotą programą su atsakingais žmonėmis. Pasiūlė numatyti tikslus, uždavinius ir programą, su kuria būtų einama į miesto tarybą.

P. Bekėža pastebėjo, kad tai turėtų padaryti Kultūros skyrius.

R. Žiubrys pasiūlė sudaryti darbo grupę, nes programai parengti reikia laiko ir žmonių.

G. Kutka pastebėjo, kad tai neišsprendžiama dilema: nėra programos, nes nėra metų arba nėra metų, nes nėra programos.

V. Pakalniškis pastebėjo, kad Kultūros skyrius bus nepajėgus vienas parengti tokių metų programą, nes nėra kompetentingas laivų statybos ir remonto srityse.

O. Žalienė pasiūlė, kad kiekvienas atsiųstų savo atstovaujamos srities įmonių ir įstaigų pasiūlymus Didžiojo Elingo metų programai.

S. Šiaučiūnas paklausė, kas būtų programos koordinatorius?

N. Laužikienė atsakė, kad savivaldybėje nėra vieno kurio nors skyriaus ar žmogaus, kuris kuruotų jūrinius reikalus. Jūrinė kultūra apima kelias sritis: švietimą, sportą, kultūrą ir verslą. Pripažino, kad ši programa būtų tarpsritinė, pasiūlė organizuoti darbo grupę. Tačiau sutiko, kad jeigu yra poreikis, reikia eiti į miesto tarybą su sprendimu, numatant tikslus ir uždavinius. Pasiūlė kreiptis į savivaldybės administracijos direktorių su prašymu, kad paskirtų programos koordinatorių, kuris, surinkęs informaciją, parengtų programą.

V. Pakalniškis pakvietė JKKT narius teikti siūlymus programai: pasiūlymus reikėtų teikti su idėja, galimu organizatoriumi ir atsakingu asmeniu.

**NUTARTA:**

1. Kreiptis į miesto tarybą, kad 2019 metus paskelbtų Didžiojo Elingo metais;

2. Siūlyti savivaldybės administracijos direktoriui paskirti atsakingą Didžiojo Elingo metų koordinatorių;

3. Prašyti Laivų statytojų ir remontininkų asociacijos, Kruizinių laivų terminalo, laivų statybos ir remonto mokyklos, Lietuvos jūrų muziejaus, Mažosios Lietuvos istorijos muziejaus pateikti siūlymus Didžiojo Elingo metų programai, nurodant finansinius išteklius.

4. Pasiūlymus programai pateikti el. paštu iki 2018 m. lapkričio 20 d. Kultūros skyriaus vyr. specialistui Vidui Pakalniškiui, nurodant pavadinimą, idėją, atsakingą žmogų ir laiką (kada).

Nutarimui pritarta bendru sutarimu.

Pasitarimas baigėsi 2018 m. lapkričio 11 d. 17 val.

Posėdžio pirmininkas Petras Bekėža

Posėdžio sekretorė Raimonda Mažonienė

TIKRA

Raimonda Mažonienė,

Klaipėdos miesto savivaldybės administracijos

Ugdymo ir kultūros departamento

Kultūros skyriaus vyr. specialistė

2019-01-07