**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**„DĖL 2019 METŲ PASKELBIMO DIDŽIOJO ELINGO METAIS“**

**1. Sprendimo projekto esmė, tikslai ir uždaviniai.**

Šiuo sprendimu siūloma 2019 metus Klaipėdoje paskelbti Didžiojo elingo metais, pažymint Lindenau laivų statyklos 100 metų sukaktį. Tikslai yra šie - aktualizuoti Klaipėdoje išlikusį unikalų jūrinį paveldą, propaguoti laivų statybos tradicijas bei laivų statytojų ir remontininkų profesijas ir garsinti Klaipėdą kaip jūrinės kultūros miestą.

**2. Projekto rengimo priežastys ir kuo remiantis parengtas sprendimo projektas.**

2019 metais sukanka 100 metų Lindenau laivų statyklai (LR kultūros vertybei 25898), kurioje išlikę ne tik pastatai, bet ir unikalus technikos paveldas, o jos Didysis elingas (atviras elingas) dominuoja uosto ir miesto centrinės dalies panoramoje. Tai unikalus jūrinio paveldo objektas, kokių nebėra išlikę Baltijos jūros uostuose.

Taip pat 100 metų sukanka toje pačioje teritorijoje esančiai Valčių ir jachtų dirbtuvei (LR kultūros vertybei 25902) ir joje prieš 100 metų statytam burlaiviui Peer Gynt (LR kultūros vertybei 12762). 10 metų sukanka visuomeniniam Lietuvos Jachtingo muziejui (Liepos 25 d.), kuriame eksponuojamos ir nuolat tvarkomos dar 5 LR kultūros vertybės.

Siekiant pažymėti visas minėtas sukaktis bei aktualizuoti unikalų Lietuvoje ir net Europoje jūrinį paveldą, taip pat propaguoti laivų statybos tradicijas ir laivų statytojų bei remontininkų profesijas, Jūrinės kultūros koordinacinė taryba (JKKT) 2016 m. vasario 9 d. posėdžio metu (protokolas 2016 m. kovo 1 d. Nr. (20.26.)-TAR1- 19) nutarė siūlyti paskelbti 2019 metus Klaipėdoje Didžiojo elingo metais.

Siūlymas apsvarstytas Žymių žmonių, istorinių datų, įvykių įamžinimo ir gatvių pavadinimų komisijos 2016 m. rugsėjo 14 d. posėdžio metu (protokolas 2016 m. spalio 6 d. Nr. (20.4.)-TAR1- 108). Komisija pritarė iniciatyvai 2019 metus Klaipėdoje skelbti Didžiojo elingo metais.

2018 m. lapkričio 13 d. posėdžio metu (protokolas 2018 m. gruodžio 7 d. Nr. (20.26.)-TAR1- 169) JKKT nutarė sudaryti Didžiojo elingo metų renginių programą. Ji yra sudaryta (pridedama), surinkus pasiūlymus iš įvairių jūrinių, laivų statybos ir remonto įmonių, ir visuomeninių organizacijų, kuriuos teikėjai įsipareigoja įgyvendinti savo lėšomis ir atsakomybe. Programa nėra galutinė, ji bus tikslinama ir pildoma. Programą koordinuos jos iniciatorius - JKKT.

Savivaldybė šiuo sprendimu neprisiima jokių įsipareigojimų, jos finansavimo neprašoma. JKKT tikisi tik programos bei atskirų jos renginių viešinimo bei reprezentacijos (atstovavimo), jeigu to bus paprašyta.

**3. Kokių rezultatų laukiama.**

Didžiojo elingo metų paskelbimas Klaipėdos miesto savivaldybės tarybos vardu prisidėtų prie minėtų jubiliejų ir jūrinio paveldo aktualizavimo bei laivų statybos ir remonto verslų ir profesijų propagavimo. Klaipėda turėtų naują progą visus metus garsintis kaip išskirtinis, turtingos jūrinės kultūros miestas.

**4. Sprendimo projekto rengimo metu gauti specialistų vertinimai.**

Negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Neteikiamos.

**6. Lėšų poreikis sprendimo įgyvendinimui.**

Šiuo sprendimu savivaldybė prisiimtų įsipareigojimą viešinti Didžiojo elingo metų renginius turimomis priemonėmis ir resursais, todėl papildomų lėšų poreikio nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės (atitinka projekto rezultatus) - būtų aktualizuotas Klaipėdoje išlikęs jūrinį paveldas ir laivų statybos istorija bei tradicijos, jaunimas skatinamas rinktis laivų statytojų ir remontininkų profesijas.

Neigiamų pasekmių nenumatoma.

Pridedama rengimo medžiaga (11 lapų):

JKKT 2016 m. vasario 9 d. posėdžio protokolas (2016 m. kovo 1 d. Nr. (20.26.)-TAR1- 19) (2 lapai);

Žymių žmonių, istorinių datų, įvykių įamžinimo ir gatvių pavadinimų komisijos 2016 m. rugsėjo 14 d. posėdžio protokolas (2016 m. spalio 6 d. Nr. (20.4.)-TAR1- 108) (2 lapai);

JKKT 2018 m. lapkričio 13 d. posėdžio protokolas (2018 m. gruodžio 7 d. Nr. (20.26.)-TAR1- 169) (3 lapai);

Didžiojo elingo metų renginių programa (4 lapai).

Kultūros skyriaus vedėja Eglė Deltuvaitė

V. Pakalniškis, tel.: 39 61 75

2019-01-07